Klakanta lorio

Klakanta lorio (Lorius garrulus, laŭ kio ankaŭ Babilema lorio) estas specio de papagaj birdoj, en la familio Psittaculidae. Ĝi estas arbar-loĝanta papago endemia de Nordaj Molukoj, Indonezio. Ĝi estas konsiderata vundebla, kaj la ĉefa minaco estas kaptado por la komerco de birdaj dorlotbestoj.

La subspecio L. g. flavopalliatus estas konata kiel flavdorsa lorio.

Taksonomio
La Klakanta lorio estis formale priskribita de la sveda natursciencisto Carl Linnaeus en 1758 en la 10a eldono de lia verko Systema Naturae kun la duvorta nomo Psittacus garrulus. La specia epiteto garrulus estas Latina kaj signifas "klakanta", "babilanta" aŭ "bruema". Linnaeus citis "The Scarlet Lory" kiu estis priskribita kaj bildigita en 1751 fare de la angla natursciencisto George Edwards en lia libro A Natural History of Uncommon Birds. La specimeno estis portita al Londono el Orientaj Hindioj kaj Edwards kapablis fari desegnon de la vivanta birdo hejme de la konservativa politikisto Robert Walpole. Linnaeus markis la tipan lokon de la soecio kiel "Azio", sed tio estas nun komprenata kiel la insulo Halmahera en la Molukoj. 

La Klakanta lorio estas nun metita en la genron Lorius, kiun enkondukis en 1825 la irlanda zoologo Nicholas Aylward Vigors.

Oni agnoskis la jenajn tri subspeciojn:
 L. g. flavopalliatus Salvadori 1877 – flavdorsa lorio, trovebla en insuloj Kasiruta, Bacan, Obi kaj Mandiole 
 L. g. garrulus (Linnaeus, 1758) – nomiga subspecio, trovebla en insuloj Halmahera, Widi kaj Ternate 
 L. g. morotaianus   (van Bemmel, 1940) – trovebla en insuloj Morotai kaj Rau

Aspekto
La babilema lorio estas 30 cm longa. Ĝi estas plejparte ruĝa kun tute ruĝa kapo kaj oranĝkolora beko. La okulringoj estas grizaj kaj la irisoj estas oranĝruĝaj. La flugiloj estas plejparte verdaj kaj la angulo de la flugilo estas flava. Ĝiaj femuroj estas verdaj. La vosto havas malhelverdan pinton. Ĝi havas malhelgrizajn krurojn. Ĝi povas havi aŭ ne havi flavan areon sur sia dorso depende de la subspecio.



Referencoj

 Forshaw, Joseph M. (2006). Parrots of the World; an Identification Guide. Bildoj de Frank Knight. Princeton University Press. ISBN 0-691-09251-6.

Eksteraj ligiloj

Kategorio:Papagoformaj
Kategorio:Papagedoj
Kategorio:Birdoj de Indonezio